钦定古今图书集成/明伦汇编/官常典/第092卷 > 清源郡公惟和
## 钦定古今图书集成/明伦汇编/官常典/第092卷 > 清源郡公惟和

按《宋史燕王传》：“燕懿王德昭第五子惟和，字子礼，端
拱元年授右武卫将军，历右骁卫、神武、龙武军右卫
将军。大中祥符元年领澄州刺史。四年迁右千牛卫
大将军。六年卒，年三十六。赠汝州防御使、临汝侯。明
道二年加赠永清军节度观察留后，追封清源郡公。
惟和雅好学，为诗颇清丽，工笔札，优游典籍，以礼法”
自居，宗室推重。尝和御制诗，上称其有理致。及卒，上
谓宰相王旦等曰：“惟和好文力学，加之谨愿，皇族之
秀也，不幸短命！”嗟悼久之，至于泣下。录其槁二十二
轴，上亲制序，藏于秘阁。子从审、从诲。